Iphone-app avslørte telefontyv
Find my iphone er en applikasjon som gjør at du kan logge deg inn på telefonen din via en pc. Deretter kan du fjernstyre den ved for eksempel å låse telefonen, slette sensitiv informasjon eller lokalisere nøyaktig hvor telefonen befinner seg på et kart. Dette spørs om tyven hadde tatt med i beregningen når han anskaffet seg den dyre telefonen på uærlig vis. - Vi ble ringt opp lørdag morgen av en som hadde blitt frastjålet mobilen sin. Han forklarte at han hadde denne appen og kunne dermed guide politipatruljen rett til gjerningsmannen. Når politiet kom frem, lå telefonen i lommen hans, sier operasjonsleder ved Oslo politidistrikt Tor Jøkling til VG Nett. Politiet sjekket at det var riktig telefon, noe de fikk bekreftet. - Gjerningsmannen ble pågrepet og tatt med på stasjonen. Han vil bli avhørt i løpet av formiddagen, sier Jøkling. Jøkling vil ikke spekulere i hvilken reaksjon gjerningspersonen vil få, men han kan bekrefte at mannen som ble frastjålet telefonen sin var veldig glad for å få den tilbake.
En mann ringte politiet etter at mobilen ble stjålet. Via applikasjonen «Find my Iphone» var gjerningsmannen enkel å finne.